**Répcelak Város Önkormányzata Képviselő-testületének 14/2023. (VI.30.) önkormányzati rendelete**

**a közterületek, közutak és azok tartozékai bontásáról, valamint az érvényes hatósági engedéllyel nem rendelkező gépkocsik elszállításáról**

Répcelak Város Önkormányzatának Képviselő-testülete az épített környezet alakításáról és védelméről szóló 1997. évi LXXVIII. törvény 54. § (5) bekezdésében és a közúti közlekedésről szóló 1988. évi I. törvény 48. § (5b) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában meghatározott feladatkörében eljárva, a következőket rendeli el:

**1. Közterületek és tartozékai bontása, létesítése és nem közlekedési célú igénybevétele**

**1. §**

A rendelet hatálya kiterjed minden, Répcelak Város Önkormányzat tulajdonában álló, Répcelak város közigazgatási területén található, az ingatlan-nyilvántartásban közterületként, valamint járdaként és kerékpárútként (a továbbiakban: közterület) továbbá közútként nyilvántartott földrészletre és azok tartozékaira.

**2. §**

(1) Az igénybe vevőnek az Önkormányzattól, mint jelen rendelet 1.§ megjelölt földrészletek és azok tartozékai tulajdonosától tulajdonosi hozzájárulást, a közterület és azok tartozékai bontás és építési célú igénybevételéhez – annak területén, az alatt vagy felett építmény elhelyezéséhez – valamint mindezek igénybevételét követő szakszerű helyreállítási munkák elvégzéséhez közútkezelői hozzájárulást kell kérnie.

(2) Közműhálózat építési és rekonstrukciós munkavégzés céljából a lakossági leágazó vezeték létesítését is beleértve a közútkezelői hozzájárulást a közmű üzemeltető is kérelmezheti.

(3) A közterületek és azok tartozékai fejlesztését, felújítását, pályaszerkezetének teljes szélességű helyreállítását követő 5 éven belül, azon burkolatbontással járó munka - a közút nem közlekedési célú rendkívüli igénybevételének kivételével - nem végezhető, illetve ilyen esetben a közútkezelő teljes szélességű helyreállítást írhat elő. A közútkezelő csak kivételesen indokolt esetben, közérdekből járulhat hozzá az ilyen munkák 5 év letelte előtti megkezdéséhez. Közérdeknek minősül különösen:

a) európai uniós, állami, önkormányzati támogatásból megvalósuló, vagy

b) jogszabályon alapuló közszolgáltatást ellátó, közhatalmat gyakorló szervezet alaptevékenységét lényegesen befolyásoló, vagy

c) önkormányzati érdeket érintő beruházás határidőre történő befejezése.

**3.§**

(1) Aki a közterületeket és azok tartozékait a kezelő hozzájárulása nélkül vagy a hozzájárulásban foglaltaktól eltérően bontja, vagy átépíti szankcióban részesül.

(2) A közterület kezelője évente 1 alkalommal a tárgyévet követő év január 31. napjáig írásban köteles beszámolni a Képviselő-testületnek a kiadott hozzájárulásokról.

**2. Megbontott közterületek és azok tartozékai helyreállítása, építése**

**4. §**

(1) A közterületek kezelője az előre tervezett, illetőleg meghibásodás miatt szükségessé vált közterület- és közút-bontások után a helyreállítás módját, minőségét, határidejét, a munkaterület környezetének biztonságosságát és a szükséges forgalmi rend módosítását meghatározza.

(2) A közmű meghibásodást követő burkolatbontás utáni helyreállítást, a technológiailag indokolt legrövidebb időn, de legfeljebb 7 munkanapon belül el kell végezni.

(3) Az eltérő használat során megbontott közterületek-, közutak és azok tartozékai (burkolat, füves-, virágos-, stb. terület) helyreállításáról a kérelmezőnek kell gondoskodnia.

(4) A helyreállítást a kérelmezőnek az alábbiak szerint kell elvégeznie:

a) Útpálya (járművek által használt terület) esetén:

aa) Forgalmi sávban csak egy munkahézag - élvágás - lehet. A meglévő kopóréteget a kiemelt szegélyig, ennek hiányában az útpálya széléig fel kell szedni és a munkahézagig egységes kopóréteget kell teríteni, függetlenül a munkaárok szélességétől.

ab) Amennyiben a munkaárok szélessége meghaladja a forgalmi sáv 50 %-át, akkor a teljes forgalmi sávot új kopóréteggel kell ellátni.

ac) Az úttest keresztirányú bontása esetén a helyreállítást a kiemelt szegélyre, illetve az út szélére merőleges munkahézagokkal kell elvégezni.

ad) Földutaknál teljes szélességű úthelyreállítás, gyaluzás, murvázás, kőszórás szükséges.

b) Járda, gyalogút (gyalogosok által használt terület) esetén:

ba) A kopóréteget teljes szélességben fel kell szedni és új kopóréteget kell teríteni, függetlenül a munkaárok szélességétől.

bb) Térkőburkolattal ellátott járda javítása esetén a járda teljes szélességében helyreállítás szükséges.

c) Zöldterület esetén:

ca) Répcelak város zöldfelületein lévő bontás esetén 15 cm humuszterítést és füvesítést kell végezni a helyreállításnál, a nyomvonallal és az építéssel érintett teljes roncsolt felületen.

d) Fák és parki növényzet esetén:

da) A fás növényzetet a végsőkig védeni szükséges, fát kivágni külön engedély birtokában lehet.

db) Talajtakaró növényzet sérülése, illetve eltávolítása esetén az új telepítést háromszoros darabszámban kell elvégezni, a kezelői hozzájárulásban való pontosításokkal.

e) Utak, járdák felbontása esetén az engedélyes a bontás és helyreállítás teljes időtartama alatt gondoskodni köteles a munkaterületen a KRESZ valamennyi ide vonatkozó szabályának betartásáról, a balesetveszély kizárásáról.

f) Új út, járda és évelő növényzettel beültetett zöldfelületek esetén az építés befejezését követő ötödik naptári év végéig, szőnyegezés esetén a befejezést követő harmadik év december 31-ig azok bontásához hozzájárulni nem lehet. E rendelkezés alól felmentést csak a Képviselő-testület adhat. Ez a tilalom nem vonatkozik a halasztást nem tűrő (veszélyt elhárító) bontásokra, valamint a csak fűvel beültetett zöldterületre és játszóterekre.

g) Amennyiben a munkálatok végzése során építési törmelék, illetve hulladék anyag keletkezik, úgy azt folyamatosan, legkésőbb a munka befejezésétől számított 48 órán belül el kell szállítani és a közterületet és közutat helyre kell állítani, illetőleg meg kell tisztítani.

**5. §**

(1) Közmű meghibásodás esetén felbontott közterület, közút helyreállításáért a közmű tulajdonosa a felelős.

(2) A közműépítési javítási munkák befejezése után a munkálatokat végző köteles a munkák befejezését bejelenteni a közterület, közút kezelőjének.

(3) A közterület, közút kezelője a közterületek, közutak helyreállításával kapcsolatos garanciális és szavatossági jogokat köteles érvényesíteni.

(4) Téli, illetve technológiailag alkalmatlan időben az ideiglenes helyreállítást kell megkövetelni, a végleges helyreállítás határidejének meghatározása mellett.

(5) Közterület, közút bontási és helyreállítási munkákat csak szakmailag felkészült szerv, vagy vállalkozó végezhet.

(6) Engedélyes a felbontott közterület, közút és környezetük rendjéért, biztonságáért az eltérő használatból eredő károkért teljes körű felelősséggel tartozik mindaddig, amíg a helyreállított közterületet, közutat a kezelő szerv át nem veszi.

**3. Eljárási rendelkezések**

**6. §**

(1) Közterületek-, közutak és tartozékai bontása és átépítése iránti kérelmeket a Répcelaki Közös Önkormányzati Hivatal jegyzőjéhez kell benyújtani.

(2) A kérelemnek tartalmaznia kell kérelmező, valamint bontás és építés esetén amennyiben van, a kivitelező megnevezését, címét és elérhetőségét, továbbá a felbontott terület helyreállításáért felelős személynek a nevét, címét, elérhetőségét, a tevékenység végzésére vonatkozó jogosultsága igazolását, a felbontani kíván közterület megjelölését, a bontás és építés célját és módját, a munkálatok elvégzéséhez szükséges időtartam megjelölését, a kezdés és befejezés időpontját.

(3) Mellékletben csatolandó a bontás és az építési munka helyszínrajzi megjelenítése és műszaki leírása, továbbá minden egyéb, a kivitelezéshez szükséges dokumentáció.

(4) Az eljárás tulajdonosi, illetve közútkezelői hozzájárulás kiadásával zárul.

**7. §**

(1) Engedély nélküli közterület-, közút és tartozékai bontása és átépítése esetén a jegyző helyszíni szemle során jegyzőkönyvben rögzíti a közterület-, közút és tartozékai bontása és átépítése tényét és körülményeit.

(2) Amennyiben az átépítés, vagy bontás megfelel a hatályos szabályoknak a jegyző felhívja az ügyfelet a kérelem benyújtására, melyre jelen rendelet 6. §-ban foglaltak irányadóak.

(3) A kérelemnek helyt adó határozatban a jegyző megállapítja az engedély nélküli építés, vagy bontás tényét és a közösségi együttélés alapvető szabályairól és azok elmulasztása jogkövetkezményeiről szóló 13/2021. (VI.25.) szóló önkormányzati rendelet előírásait alkalmazza.

(4) Amennyiben az átépítés, vagy bontás nem felel meg a hatályos szabályoknak a jegyző határozatba rögzíti ennek tényét és kötelezi az ügyfelet – megfelelő határidő tűzésével – a jogszerű állapot létrehozására, továbbá felhívja a figyelmét a mulasztás következményeire.

(5) A határidő leteltét követően, helyszíni ellenőrzés keretében meg kell győződni a határozatban rögzítettek teljesítéséről, melyről jegyzőkönyv készül.

(6) Amennyiben az ügyfél nem tett eleget a határozatban rögzített feltételeknek, a jegyző eljárást indít a közösségi együttélés alapvető szabályairól és azok elmulasztása jogkövetkezményeiről szóló önkormányzati rendelet alapján az ügyfél ellen.

(7) Az ügyintézés során az általános közigazgatási rendtartásról szóló 2016. évi CL. törvény, valamint a közösségi együttélés alapvető szabályairól és azok elmulasztása jogkövetkezményeiről szóló, Répcelak Város Önkormányzat Képviselő-testületének 13/2021. (VI. 25.) önkormányzati rendelete alapján a fokozatosság elvének figyelembevételével kell eljárni.

**4.** **Az üzemképtelen és érvényes hatósági engedéllyel nem rendelkező gépkocsik elszállítása**

**8. §**

(1) Közterületen üzemképtelen jármű - a (2) bekezdésben foglalt kivétellel - nem tárolható. Az üzembentartó vagy a tulajdonos az üzemképtelenné vált járművet saját költségén köteles haladéktalanul eltávolítani.

(2) Ha a jármű üzemképtelen, mert a hatósági engedélye és jelzése nem érvényes, vagy műszaki okból üzemképtelen, a közterületen közterület-használati engedély nélkül a KRESZ 59. § (3) bekezdésében meghatározott időtartamon túl nem tárolható.

**9. §**

(1) Amennyiben a közterületek felügyeletével megbízott személy közterületen elhelyezett közterület használati engedéllyel nem rendelkező üzemképtelen vagy érvénytelen hatósági engedéllyel és jelzéssel rendelkező, illetve nem rendelkező járművet észlel

a) fénykép és feljegyzés útján rögzíteni kell a jármű elhelyezkedését, a helyszínt, a jármű hatósági jelzését, valamint a b) pont szerinti értesítés megtörténtét;

b) közterület használati engedéllyel nem rendelkező üzemképtelen, vagy érvénytelen hatósági engedéllyel és jelzéssel rendelkező, illetve nem rendelkező gépjárművek közterületen történő tárolásáról szóló tájékoztatást kell a jármű szélvédőjén elhelyezni;

c) 10 nap elteltével ellenőrizni kell, hogy a jármű elszállítására sor került-e, amennyiben a közterület használati engedéllyel nem rendelkező üzemképtelen, vagy az érvénytelen hatósági engedéllyel és jelzéssel rendelkező, illetve nem rendelkező jármű még mindig közterületen áll, fénykép és feljegyzés útján újból rögzíteni kell a jármű elhelyezkedését, a helyszínt, valamint a jármű hatósági jelzését;

d) a c) pont szerinti esetben értesíteni kell a jegyzőt a szankció megállapítása érdekében, aki a közlekedési nyilvántartásból lekérdezi a jármű tulajdonosának, illetve üzemben tartójának külön jogszabályban meghatározott azonosító adatait és felhívja a tulajdonos vagy üzembentartó figyelmét, hogy a járművet haladéktalanul szállítsa el, ellenkező esetben 30 nap elteltével a jármű elszállításra kerül;

e) 30 nap elteltével ellenőrizni kell, hogy a jármű elszállítására sor került-e, amennyiben a közterület használati engedéllyel nem rendelkező üzemképtelen, vagy hatósági engedéllyel és jelzéssel nem rendelkező jármű, vagy az érvénytelen hatósági jelzéssel rendelkező jármű egy hónapon túl még mindig közterületen áll, fénykép és feljegyzés útján újból rögzíteni kell a jármű elhelyezkedését, valamint a helyszínt.

(2) Az (5) bekezdés e) pont szerinti esetben a jármű elszállítását a jegyző írásbeli megrendelése alapján az Önkormányzattal szerződésben álló vállalkozó végzi.

(3) A jármű elszállításával és tárolásával kapcsolatos valamennyi költség a gépjármű tulajdonosát terheli.

**5. Záró rendelkezések**

**10. §**

(1) Ez a rendelet 2023. július 15-én lép hatályba.

**11. §**

A rendelet rendelkezéseit a folyamatban lévő, még el nem bírált kérelmekre is alkalmazni kell.

Répcelak, 2023. június 29.

**Szabó József                                         dr. Kiss Julianna**

   polgármester                                                                        jegyző

Záradék:

A rendelet kihirdetve: Répcelak, 2023. június 30-án.

dr. Kiss Julianna sk.

jegyző